**Informatīvais ziņojums**

**"Par iespējām Pirmslaulību mācību programmu personām, kuras vēlas reģistrēt laulību dzimtsarakstu nodaļā, īstenot praksē"**

Informatīvais ziņojums izstrādāts, pamatojoties uz Rīcības plāna Ģimenes valsts politikas pamatnostādņu 2011.–2017. gadam īstenošanai 2016.–2017. gadā (apstiprināts ar Ministru kabineta 2016. gada 3. februāra rīkojumu Nr. 115) 1.2.1. pasākumu "Vērtēt iespējas, kā īstenot praksē apmācību programmu personām, kuras gatavojas reģistrēt laulību dzimtsarakstu nodaļā".

**Pirmslaulību mācību programma personām, kuras vēlas reģistrēt laulību dzimtsarakstu nodaļā**

Lai realizētu Rīcības plāna Ģimenes valsts politikas pamatnostādņu 2011.–2017. gadam īstenošanai 2012.–2014. gadā 1.2.3. pasākumu "Nodrošināt iespēju pirms laulības noslēgšanas gūt ieskatu laulības institūcijas civiltiesiskajos, psiholoģiskajos, sadzīves u.c. aspektos", ir izstrādāta Pirmslaulību mācību programma personām, kuras vēlas reģistrēt laulību dzimtsarakstu nodaļā (turpmāk – apmācības programma).

Izstrādātā apmācības programma sastāv no četriem moduļiem:

1. modulis – Finanšu pratība.

Uzdevums – sniegt iespēju apgūt zināšanas un pilnveidot izpratni par naudas gudru pārvaldību: plānot, krāt, aizņemties, lai palīdzētu sasniegt ģimenes nākotnes mērķus.

2. modulis – Laulības tiesiskie aspekti.

Uzdevums – sniegt iespēju apgūt zināšanas un pilnveidot izpratni par laulības tiesiskajiem aspektiem.

3. modulis – Laulības psiholoģiskie un ētiskie aspekti. Laulāto un ģimenes attiecību veidošana.

Uzdevums – sniegt iespēju apgūt zināšanas un pilnveidot izpratni par emocionāli veselīgām, pilnvērtīgām, harmoniskām, uz savstarpējo cieņu balstītām attiecībām ģimenē, veicinot ģimenisko attiecību kvalitāti un katra individuālo labsajūtu.

4. modulis – Vecāku pienākumi un atbildība.

Uzdevums – sniegt iespēju apgūt zināšanas un pilnveidot izpratni par bērna attīstību, vecumposmus raksturojošām iezīmēm un vecāku lomu bērna attīstības veicināšanā.

Apmācības programmas kopējais apjoms ir 24 akadēmiskās stundas. Katrs modulis – 6 akadēmiskās stundas. Moduļa satura izklāsts tiek īstenots profesionāla lektora vadībā, kā pamata metodi izmantojot abpusējas diskusijas par konkrētu tēmu, viedokļu apmaiņu, situāciju analīzi, pieredzes stāstus, praktiskus uzdevumus un refleksijas, respektējot katra pāra individuālo dzīves pieredzi un izpratni.

Jau šobrīd apmācības programmas saturs prezentēts pašvaldības dzimtsarakstu nodaļu darbiniekiem (minētās programmas saturu noklausījās 82 dzimtsarakstu nodaļu darbinieki), kā arī minētās programmas aprobācijai tika apmācīti 5 pāri, kuri vēlējās noslēgt laulību dzimtsarakstu nodaļā. Tāpat apmācības programmas ideja un mērķi tika prezentēti lielāko pilsētu pašvaldības pārstāvjiem un medijiem, sniedzot ieskatu apmācības programmas saturā, vienlaikus diskutējot par šīs programmas ieviešanu praksē.

**Apmācības programmas ieviešanas un finansēšanas iespējamie varianti**

Secīgi, lai realizētu Rīcības plāna Ģimenes valsts politikas pamatnostādņu 2011.–2017. gadam īstenošanai 2016.–2017. gadā (apstiprināts ar Ministru kabineta 2016. gada 3. februāra rīkojumu Nr. 115) 1.2.1. pasākumu "Vērtēt iespējas, kā īstenot praksē apmācības programmu personām, kuras gatavojas reģistrēt laulību dzimtsarakstu nodaļā", Tieslietu ministrija kā atbildīgā institūcija veica šādus pasākumus:

1. Apzināja citu valstu pieredzi līdzīgas programmas realizēšanā valsts līmenī.

Kopumā tika apzinātas 14 Eiropas Savienības valstis (kā, piemēram, Lietuva, Vācija, Francija, Slovēnija, Apvienotā Karaliste, Īrija u.c.). No sniegtajām atbildēm secināms, ka pirmslaulību apmācības programmu personām, kuras vēlas reģistrēt laulību, piedāvā tikai reliģiskās organizācijas (lielākoties katoļu baznīca un luterāņu baznīca), līdzīgi kā tas ir arī Latvijas konfesijās. Valsts iestādes šādas apmācības nepiedāvā un nenodrošina, līdz ar to nav iespējams izvērtēt citu valstu pieredzi šādas apmācības programmas ieviešanā.

2. Izveidoja darba grupu, pieaicinot Labklājības ministrijas, Vides aizsardzības un reģionālās attīstības ministrijas, biedrības "Latvijas Pašvaldību savienība", dzimtsarakstu nodaļu un apmācības programmas izstrādātāja – Jelgavas pilsētas pašvaldības pieaugušo izglītības iestādes "Zemgales reģiona Kompetenču attīstības centrs" – pārstāvjus.

Darba grupa, diskutējot par apmācības programmas ieviešanas iespējām, secināja:

1) apmācībai jābūt bezmaksas un brīvprātīgai,kas tiek realizēta kā atbalsts personām, kas vēlas noslēgt laulību dzimtsarakstu nodaļā (kā dāvana, veidojot ģimeni);

2) apmācības programmas kvalitatīvai īstenošanai nepieciešams piesaistīt lektorus – nozares speciālistus ar profesionālās darbības pieredzi konkrētajā jomā un pieaugušo izglītošanā. Līdz ar to tika secināts, ka dzimtsarakstu nodaļu pārstāvji nevar būt minētās programmas īstenotāji praksē, jo to darbinieki neatbilst augstāk uzskaitītajiem kritērijiem, lai kvalitatīvi un saturiski varētu pasniegt apmācības visos četros moduļos;

3) apmācības programmā norādīts konkrēts tēmu loks un sasniedzamie uzdevumi. Lektoram selektīvi jāvērtē sniedzamās informācijas apjoms, ņemot vērā katras grupas dalībnieku pieredzi, vecumu, veiktās izmaiņas likumdošanā, kā arī citus nozīmīgus aspektus;

4) apmācību norise tiek īstenotaprofesionāla lektora vadībā, kā pamata metodi izmantojot diskusijas par tēmu, viedokļu apmaiņu, situāciju analīzi, pieredzes stāstus, praktiskus uzdevumus, refleksijas, respektējot katra pāra individuālo dzīves pieredzi un izpratni.

3. Izstrādāja apmācības programmas ieviešanas un finansēšanas iespēju risinājumu variantus.

Izvērtējot apmācības programmas ieviešanas mehānismu un finansējuma nepieciešamību tā realizācijai, darba grupa secināja, ka iespējami trīs risinājumi:

**1) Pašvaldības brīvprātīgi realizēts un finansēts projekts.**

Valsts ir izstrādājusi metodisko materiālu – apmācības programmu, īstenojot valsts definēto plānu attiecībā uz ģimenes institūta stiprināšanu.

Pašvaldības, pildot ar likumu noteiktās funkcijas, darbojas ne tikai konkrētās pašvaldības iedzīvotāju, bet gan visas Latvijas sabiedrības interesēs, un pašvaldības administrācija funkcionāli iekļaujas Latvijas Republikas kā sākotnējās publiskas personas pārvaldes sistēmā. Mērķu, kas ģimenes valsts politikā definēti kā nozīmīgi Latvijas iedzīvotājiem, sasniegšana bez pašvaldības atbalsta nav iespējama.

Ņemot vērā pašvaldības nozīmi personas ģimenes dzīvē, viens no risinājumiem apmācības programmas ieviešanai praksē, ir tās īstenošanas nodošana pašvaldībām. Tādējādi pašvaldības pašas noteiktu, kādā veidā tiktu realizēta apmācības programma, piesaistīti speciālisti, lektori (paredzot iespēju izvēlēties konkrētās pašvaldības speciālistus), apmācības norises vietu u.c. jautājumus, kas izriet no apmācības programmas īstenošanas, tajā skaitā vai apmācības programmu realizēt vienas pašvaldības ietvaros, vai apvienoties ar citām pašvaldībām.

*Prognozētie riski*: Nododot pašvaldībām apmācības programmas realizāciju, tās īstenošana galvenokārt balstītos uz pašvaldības finansiālajām iespējām, konkrētu personāliju ticībai izvirzītajam mērķim, līdz ar to pastāvot riskam, ka apmācības programma netiktu īstenota, vai tiktu īstenota nepilnīgi, tādējādi apdraudot izvirzīto mērķu sasniegšanu.

Vienlaikus akcentējams – lai valsts deleģētu pienākumu pašvaldībām realizēt apmācības programmu kā obligātu pasākumu, atbilstoši likumam "Par pašvaldībām" ir jānodrošina finanšu līdzekļi, kas nepieciešami šā uzdevuma izpildei.

*Pozitīvie aspekti:*

1. Pašvaldības brīvprātīgi varētu realizēt apmācības programmu atbilstoši attiecīgā novada vai pilsētas specifikai.

2. Apmācības programmas īstenošanā varētu iesaistīt konkrētās pašvaldības speciālistus un lektorus (pašvaldību mācību centri, izglītības iestādes).

**2) Valsts atbalstīts un finansēts projekts.**

Otrs izstrādātais risinājums apmācības programmas ieviešanai balstīts uz valsts budžeta finanšu līdzekļiem, finansējot visus apmācības programmas realizācijas posmus, tādējādi arī uzraugot un kontrolējot tās ieviešanu.

Minētais risinājums paredz publiskā iepirkuma rīkošanu apmācības programmas realizācijai. Iepirkuma organizators – Tieslietu ministrija definētu prasības pretendentiem, nosakot atbilstošus kritērijus ne tikai procesa norisei (piemēram, cik dalībnieki var būt vienā apmācības grupā, ņemot vērā, ka minētais pasākums nav plānots kā masu pasākums, bet gan ar individuālu pieeju noteiktam cilvēku skaitam vienā reizē) un lektoriem, bet arī atskaites mehānismam.

Plānots, ka iepirkums tiktu sadalīts pa Latvijas reģioniem (Vidzemē, Latgalē, Zemgalē, Kurzemē, kā arī Rīgā), paredzot iespēju kandidātam pieteikties uz konkrētu reģionu, tajā pašā laikā neliedzot iespēju pieteikties uz vairākiem reģioniem, ja vien pretendents spēj izpildīt iepirkuma nolikumā izvirzītās prasības.

Savukārt dzimtsarakstu nodaļas darbinieks personām, kuras būs iesniegušas iesniegumu par laulības noslēgšanu, piedāvātu iespēju brīvprātīgi piedalīties valsts nodrošinātās apmācībās. Katram pārim, kas vēlētos apmeklēt pirmslaulību apmācības, tiktu izsniegta dāvanu karte šādu apmācību apmeklēšanai. Jaunais pāris šo dāvanu karti varētu izmantot noteiktā laika periodā, piemēram, gada laikā, tādējādi ļaujot personām saprātīgā laikā izvērtēt vēlmi, nepieciešamību un iespēju apmeklēt apmācības programmu, ko valsts dāvā topošajiem laulātajiem. Šāda dāvanu karšu izmantošana būtu arī kā kontroles mehānisms, jo, pirmkārt, visas dāvanu kartes tiktu reģistrētas un, otrkārt, tikai atbilstoši iesniegtajām dāvanu kartēm, apmācību realizētājs saņemtu atlīdzību.

Tā kā dzimtsarakstu nodaļa ir tā iestāde, kurā personas iesniedz iesniegumu par laulības noslēgšanu, tad, aptaujājot minēto personu vēlmes ņemt dalību šādā apmācības programmā, tika secināts, ka sākotnēji tie varētu būtu ap 100 pāri gadā (200 personas), kas izmantotu valsts apmaksāto iespēju bez maksas apmeklēt mācības, tādējādi gūstot ieskatu laulības institūcijas civiltiesiskajos, psiholoģiskajos, sadzīves u.c. aspektos.

Izvērtējot optimālo vienas apmācības grupas dalībnieku skaitu, secināts, ka apmācības plānojamas nelielam personu skaitam, veicinot diskusijas, praktisku uzdevumu pildīšanu, katram pārim veltot individuālu uzmanību, tādējādi sasniedzot apmācības programmas mērķi. Līdz ar to optimālais dalībnieku skaits vienā grupā būtu no 5 līdz 10 pāri (10–20 personas), sadalot apmācības norises vietas pa reģioniem (Vidzemē, Latgalē, Zemgalē, Kurzemē, kā arī Rīgā) divas reizes gadā. Organizējot apmācības reģionos, dotu iespēju piedalīties interesentiem visā Latvijas teritorijā.

Aprēķinot apmācības programmas realizēšanas kopējās izmaksas, par pamatu ņemta viena pāra apmācību izmaksa, proti, tie ir 160 *euro*, ieskaitot PVN, ko veido atlīdzība lektoriem (50 %), administratīvās izmaksas (10 %), telpu īre un mācību materiāli (20 %), programmas īstenošanas izmaksas (20 %). Tātad, ņemot vērā iepriekš norādīto, ja vienā grupā ir 10 pāri (20 personas), apmācības programmas (četru moduļu) kopējās izmaksas vienai mācību grupai ir 1600 *euro*, ieskaitot PVN.

Tā kā nav iespējams precīzi prognozēt potenciālo dalībnieku skaitu, kā arī, lai nodrošinātu kvalitatīvu apmācību procesu, lielāku konkurenci iepirkumu procesā, secināts, ka lietderīgāk publisko iepirkumu organizēt uz 5 gadiem, tādējādi paredzot kopējās (visiem pieciem gadiem) apmācības programmas realizācijas izmaksas 80 000 *euro*, ieskaitot PVN.

Ja izvērtējuma rezultātā tiktu atbalstīts minētais risinājums, jautājums par papildu valsts budžeta līdzekļu piešķiršanu izskatāms Ministru kabineta gadskārtējā valsts budžeta likumprojekta sagatavošanas un izskatīšanas procesā atbilstoši valsts budžeta finansiālajām iespējām.

*Prognozētie riski*:

1. Nav iespējams precīzi prognozēt potenciālo apmācības programmas apmeklētāju skaitu.

2. Pieaugtu Tieslietu ministrijas administratīvo resursu patēriņš, rīkojot publiskā iepirkuma konkursu, kā arī vēlāk kontrolējot apmācības programmas realizēšanu.

 *Pozitīvie aspekti:*

1. Lielāka iespēja, ka apmācības programma tiks realizēta, tādējādi īstenoti Ģimenes valsts politikas pamatnostādņu izvirzītie mērķi.

2. Kvalitatīvs apmācības programmas realizācijas process, ievērojot publiskajā iepirkumā noteiktās prasības, tādējādi veicinot sabiedrības ieguvumu.

3. Iespēja kontrolēt apmācības programmas realizēšanu, tās kvalitāti.

**3) Valsts un pašvaldības realizēts un finansēts projekts.**

Atbilstoši šim risinājuma variantam, ņemot par pamatu otrā varianta saturisko pusi, valsts nodrošinātu un finansētu iepirkumu tikai attiecībā uz lektoriem, nosakot attiecīgos kritērijus un nosacījumus. Savukārt pašvaldība nodrošinātu un finansētu pārējos apmācības programmas realizācijas posmus – nodrošinātu apmācības norises vietu, tās īri un uzturēšanu.

*Prognozētie riski*:

Katra pašvaldība būtu ieinteresēta subsidēt apmācības tikai savā pašvaldībā deklarētajām personām, tādējādi ierobežojot citus pārus, kuru dzīvesvieta ir deklarēta citā pašvaldībā, bet vēlētos apmācības programmu noklausīties šajā pašvaldībā.

*Pozitīvie aspekti:*

Pašvaldības resursu izmantošana – telpas, transports.

Dzimtsarakstu nodaļu loma pāru piesaistei ir noteicoša visos iepriekšminētos finansēšanas variantos, jo tikai dzimtsarakstu nodaļai ir informācija un saskare ar topošajiem laulātajiem.

4. Apzināja apmācības programmas īstenošanas iespēju vispārējās izglītības iestādēs.

Darba grupas dalībnieki secināja, ka apmācības programma būtu vērtīga arī vispārējo vidējo izglītības iestāžu pēdējo klašu skolēniem, jo apmācības programmā ir apkopota primāri nepieciešamā informācija par ģimenes dzīvē nozīmīgiem aspektiem – priekšzināšanas un prasmes jautājumos par laulības noslēgšanas juridiskajiem aspektiem, tiesiskām sekām, personisko attiecību ietekmi uz ģimeni kopumā, naudas un mantas nozīmi ģimenē u.c. jautājumiem, tādējādi jau sākotnēji palīdzot veidot stabilu ģimeni, to stiprinot dažādos dzīves posmos un mācoties uzņemties rūpes par saviem bērniem.

Tā kā Izglītības un zinātnes ministrija ir vadošā valsts pārvaldes iestāde izglītības, zinātnes un sporta nozarē, kā arī jaunatnes un valsts valodas politikas jomā izstrādā izglītības, zinātnes, sporta, jaunatnes un valsts valodas politiku, organizē un koordinē minētās politikas īstenošanu, Tieslietu ministrija aicināja sniegt viedokli, vai Izglītības un zinātnes ministrija saskata iespēju ieviest apmācības programmu vai tās atsevišķus moduļus kā fakultatīvu nodarbību vispārējo vidējo izglītības iestāžu pēdējo klašu skolēniem, tādējādi veicinot izglītojošus un informatīvus pasākumus, kas sekmētu ģimenes pamatvērtību nostiprināšanu.

Izglītības ministrija 2016. gada 10. maijā savā atbildes vēstulē norādīja, ka jau šobrīd vispārējās izglītības pašreizējā saturā ir iekļauti jautājumi par ģimeni, laulībām, bērna un vecāku tiesībām un pienākumiem, par bērna fizisko, garīgo, psihisko, intelektuālo, sociālo un ētisko izaugsmi un attīstību, ģimenes veselības uzturēšanu un labklājību, kas ir integrēti vairāku vispārējās izglītības mācību priekšmetu standartos (piemēram, Sociālās zinības, Mājturība un tehnoloģijas, Ētika, Veselības mācība, Politika un tiesības, Ekonomika, Mājsaimniecība).

Vienlaikus Valsts izglītības satura centrs 2016. gadā ir aktualizējis skolotājiem paredzētu metodisko līdzekli "Klases stundu programmas paraugs", kurā visos tematiskajos blokos ietvertas tēmas par savstarpējo attiecību un ģimenes veidošanos:

1) finanšu pratības aspekti (plānošanas prasmes un spēja uzņemties atbildību par savu plānu īstenošanu);

2) tiesiskie aspekti (indivīda loma ģimenē, savu vērtību saskaņošana ar vispārcilvēciskajām vērtībām atbilstoši Latvijas Republikas Satversmes preambulā noteiktajam (t.sk. laulība un ģimene kā vērtība));

3) psiholoģiskie un ētiskie aspekti (ģimene kā vērtība, cieņpilnas un atbalstošas savstarpējās attiecības, konfliktu risināšana un atbildīgu lēmumu pieņemšana, mīlestības un laulības nozīme ģimenes veidošanā, nākamās paaudzes radīšanā u.c.);

4) pienākumu un atbildības aspekti (pamattiesības un pamatpienākumi ģimenē, cieņa un izpratne pret citu cilvēku tiesībā, tikumības, atbildības un paškontroles nozīme ģimenes veidošanā u.c.).

Izglītības ministrija norādīja, ka tiek paredzēts, ka jautājumi par laulību un ģimeni integrētā formā tiks ietverti topošajā kompetenču pieejā balstītajā pamatizglītības un vispārējās vidējās izglītības programmatiskajā saturā, jo (obligātu) fakultatīvo nodarbību izvēle un to saturs no valsts puses ar normatīvo regulējumu netiek noteikta, tā ir vispārējās izglītības iestāžu kompetencē.

**Kopsavilkums**

Saskaņā ar Rīcības plānā Ģimenes valsts politikas pamatnostādņu 2011.–2017. gadam īstenošanai 2016.–2017. gadā noteikto Tieslietu ministrija kā atbildīgā institūcija, iesaistot līdzatbildīgās institūcijas (Labklājības ministriju, biedrību "Latvijas Pašvaldību savienība", Vides aizsardzības un reģionālās attīstības ministriju un dzimtsarakstu nodaļas),ir izvērtējusi iespējas kā īstenot praksē apmācības programmu, kā arī ir apzinājusi aptuveno nepieciešamo finansējumu tās ieviešanai praksē.

Darba grupas dalībnieki secināja, ka iespējami trīs apmācības programmas realizācijas varianti, veicot to analīzi:

1) pašvaldības brīvprātīgi realizēts un finansēts projekts;

2) valsts atbalstīts un finansēts projekts;

3) valsts un pašvaldības realizēts un finansēts projekts.

Tieslietu ministrijas ieskatā apmācības programmas mērķis tiks sasniegts un sabiedrības ieguvums būs, ja apmācības programmu īstenos kā valsts atbalstītu un finansētu projektu. Tādējādi sākotnēji Tieslietu ministrija ir meklējusi iespējas apmācības programmu īstenot kā pilotprojektu. Pilotprojekts dotu priekšstatu par sabiedrības interesi apmeklēt šādu apmācības programmu un vēlāk arī sabiedrības vērtējumu par apmācību programmu.

Ņemot vērā Tieslietu ministrijas viedokli, kā arī, lai realizētu pilotprojektu, tika uzrunāta ekspertu sadarbības platforma "Demogrāfisko lietu centrs" (turpmāk – Demogrāfisko lietu centrs), kas izveidota, lai nodrošinātu Deklarācijas par Māra Kučinska vadītā Ministru kabineta iecerēto darbību prioritātes "Demogrāfiskās situācijas uzlabošana, ģimenes dzīves kvalitāte un sociālais nodrošinājums" īstenošanu, lai rastu risinājumu apmācības programmas pilotprojekta realizēšanai par valsts budžeta līdzekļiem.

Demogrāfisko lietu centra 7. sēdē, kas notika 2016. gada 8. septembrī, tika skatīts un atbalstīts jautājums par Tieslietu ministrijas priekšlikuma (apmācības programmas pilotprojekta, kas veicinās primāro prevenci ģimeņu stabilitātei un laulības šķiršanās skaita mazināšanai, realizēšana par valsts budžeta līdzekļiem) īstenošanas nepieciešamību 2017. gadā.

Š.g. 24. novembrī Saeimā 2. lasījumā tika atbalstīts Budžeta un finanšu (nodokļu) komisijas priekšlikums likumprojektam "Par valsts budžetu 2017. gadam", kas ģimenes stabilitātes stiprināšanai un laulības šķiršanas skaita samazināšanai paredz iespēju bez maksas apmeklēt mācības, tādējādi, gūstot ieskatu laulības institūcijas civiltiesiskajos, psiholoģiskajos, sadzīves u.c. aspektos. Minētās aktivitātes īstenošanai 2017. gadā ir paredzēts finansējums 8000 *euro* apmērā. Paredzēts, ka minētā finansējuma ietvaros tiks realizēts pilotprojekts apmācības programmai.

Pilotprojekta ietvaros plānots gada laikā apmācības programmu realizēt 50 pāriem (100 personām). Dalībnieku skaits vienā grupā varētu būt no 5 līdz 10 pāri (10-20 personas), sadalot apmācības norises vietas pa reģioniem (Vidzemē, Latgalē, Zemgalē, Kurzemē, kā arī Rīgā) vienu vai divas reizes gadā. Ja dalībnieku skaits vienā apmācības grupā ir 5 pāri (10 personas), tad apmācības varētu notikt divas reizes gadā. Aprēķinot apmācības programmas pilotprojekta realizēšanas kopējās izmaksas, par pamatu ņemot viena pāra apmācību izmaksas (160 *euro*, ieskaitot PVN), lai realizētu plānoto 50 pāru apmācību viena gada ietvaros, tiks izlietoti 8000 *euro*, ieskaitot PVN.

Vienlaikus Tieslietu ministrija līdz 2018. gada 1. martam iesniegs informatīvo ziņojumu par apmācības programmas pilotprojekta īstenošanas gaitu, tostarp priekšlikumus par tālāko apmācības programmas realizēšanas gaitu un iespējamiem finansējuma avotiem.

|  |  |
| --- | --- |
| Tieslietu ministrs | Dzintars Rasnačs |

08.02.2017. 10:20

2423

Z.Golovacka

67830681, Zane.Golovacka@tm.gov.lv